Аб прытулку Аляксея Шчадрова неаднаразова пісалі і здымалі. Два гады таму здымаў рэпартаж і сам Андрэй Куціла, але “Госці” адрозніваюцца ад тэлевізійнага рэпартажу сваёй глыбінёй, удумлівасцю, мастацкім узроўнем. Фільм не перагружаны лішняй інфармацыяй, ён ненадакучлівы і дазваляе гледачу стаць паўнавартасным назіральнікам. Гэтаму спрыяе стыль Андрэя Куцілы, вядомы па яго папярэдніх работах “Фокусная адлегласць” і “Днюка”: адстранёны, але ўсёабдымны.